STILBAAI NUUS - By Dreamcatcher op dié dorpie is 'n groot gedaanteverwisseling besig om te gebeur met die La Bloemen Botaniese Tuin.
Suid-Kaap Forum was vroeg Donderdagoggend 28 Julie saam met Anthea Rossouw (direkteur: Dreamcatcher) op 'n toer deur die gronde om meer uit te vind van hul werk. Dié gebied wat eens 'n ashoop was, is van tonne vullis en Acacia Cyclops (rooipitjie) skoongemaak sodat natuurlike fynbos weer hul regmatige plek in die natuur kan inneem. Buiten fynbos is 'n organiese groente- en kruietuin aangelê en word voëlbokse ook tans gebou en op strategiese plekke om die perseel opgerig. Dit sal bydra tot die staproetes wat beplan word.
Die projek staan bekend as 'Melkhoutfontein- Wasteland- Graced Land'. Bekende Nederlandse televisiepersoonlikheid, Karin Bloemen het aan die begin van die jaar met 'n besoek aan Suid-Afrika die tuin amptelik geloods. Die terrein is op die ou St Augustine's kerkgronde en is die doel om toeriste te lok om tyd in die natuur te spandeer, asook ander aktiwiteite wat hier aangebied word.
Rossouw noem dat hul hoop om die eerste besoekers in die lente te ontvang wanneer die meeste van die hervestigde spesies in volle blom sal wees. "Ons wil toerisme en werkskepping, asook entrepreneurskap aanwakker."
Kik hier voor meer foto's.